
–	ob upoštevanju zahteve za odvzem imunitete Haraldu Vilimskemu, ki jo je z dopisom z dne 1. julija 2025 na zahtevo državnega tožilstva na Dunaju posredovalo stalno predstavništvo Avstrije pri Evropski uniji v zvezi s kazenskim postopkom zoper Haralda Vilimskega, in ki je bila razglašena na plenarnem zasedanju 9. julija 2025,
–	po zagovoru Haralda Vilimskega dne 15. aprila 2026 v skladu s členom 9(6) Poslovnika,
–	ob upoštevanju členov 8 in 9 Protokola št. 7 o privilegijih in imunitetah Evropske unije ter člena 6(2) Akta o volitvah poslancev Evropskega parlamenta s splošnimi neposrednimi volitvami z dne 20. septembra 1976,
–	ob upoštevanju sodb Sodišča Evropske unije z dne 21. oktobra 2008, 19. marca 2010, 6. septembra 2011, 17. januarja 2013 in 19. decembra 2019[footnoteRef:1], [1:  	Sodba Sodišča z dne 21. oktobra 2008, Marra/De Gregorio in Clemente, C-200/07 in C–201/07, ECLI:EU:C:2008:579; sodba Splošnega sodišča z dne 19. marca 2010 v zadevi Gollnisch/Parlament, T-42/06, ECLI:EU:T:2010:102; sodba Sodišča z dne 6. septembra 2011, Patriciello, C-163/10, ECLI: EU:C:2011:543; sodba Splošnega sodišča z dne 17. januarja 2013, Gollnisch/Parlament, T-346/11 in T-347/11, ECLI:EU:T:2013:23. Sodba Sodišča z dne 19. decembra 2019 v zadevi Junqueras Vies, C-502/19, ECLI:EU:C:2019:1115.] 

–	ob upoštevanju člena 5(2), člena 6(1) in člena 9 Poslovnika,
–	ob upoštevanju poročila Odbora za pravne zadeve (A10-0125/2026),
A.	ker je stalno predstavništvo Avstrije pri Evropski uniji posredovalo zahtevo državnega tožilstva na Dunaju za odvzem imunitete poslancu Evropskega parlamenta Haraldu Vilimskemu, ki je bil izvoljen v Avstriji, v zvezi z očitanimi poneverbami, ki so kazniva dejanja po členu 153(1) in (3) avstrijskega kazenskega zakonika, zaradi njegove domnevne udeležbe pri kaznivem dejanju v smislu člena 12 tega zakonika;
B.	ker je v zahtevi — po tem, ko je državno tožilstvo na Dunaju leta 2021 že zahtevalo odvzem imunitete Haraldu Vilimskemu in mu je Evropski parlament s sklepom z dne 11. novembra 2021 odvzel imuniteto, ter glede na to, da so se v zvezi s postopkom pojavila nova dejstva — navedeno, da je ustrezno, da se odvzem imunitete Haraldu Vilimskemu zahteva tudi na podlagi novih dokazov; ker je Harald Vilimsky na podlagi informacij, zbranih v preiskavi, osumljen, da je zlorabil svoja pooblastila s tem, da je uporabil sredstva svoje politične stranke FPÖ (Freiheitliche Partei Österreichs – Die Freiheitlichen) za namene, ki niso povezani z njenimi dejavnostmi, in sicer na datume v letu 2013, ki jih je treba še natančno določiti, ko je na svojem osebnem naslovu za namestitev vrat in ključavnice odobril plačila zasebne narave, ki niso povezana z dejavnostmi stranke, kar je stranki FPÖ povzročilo škodo na premoženju v skupni višini 9 434 EUR;
C.	ker je bil Harald Vilimsky izvoljen za evropskega poslanca na evropskih volitvah maja 2019 in nato ponovno junija 2024 ter torej v času očitanih kaznivih dejanj ni bil poslanec Evropskega parlamenta; 
D.	ker očitano kaznivo dejanje in posledična zahteva za odvzem imunitete nista povezana z mnenjem, ki bi ga Harald Vilimsky izrazil, ali njegovim glasovanjem pri opravljanju svojih dolžnosti v smislu člena 8 Protokola št. 7 o privilegijih in imunitetah Evropske unije;
E.	ker v skladu s členom 9, prvi odstavek, točka (a), Protokola št. 7 o privilegijih in imunitetah Evropske unije med zasedanjem Evropskega parlamenta njegovi poslanci na ozemlju svoje države članice uživajo imunitete, priznane poslancem parlamenta njihove države članice;
F.	ker člen 57(2) in (3) avstrijske ustave določa:
„2.	Poslancem državnega zbora se sme odvzeti prostost zaradi kaznivega dejanja le s privolitvijo državnega zbora, razen če so bili zaloteni pri kaznivem dejanju. Privolitev državnega zbora je potrebna tudi za preiskave domov poslancev državnega zbora.
3.	V vseh drugih primerih se lahko sodni postopek zaradi kaznivega dejanja proti poslancem državnega zbora začne brez privolitve državnega zbora le, če dejanje očitno ni povezano s politično dejavnostjo poslanca. Vendar mora organ pregona pridobiti sklep državnega zbora o obstoju take povezave, če to zahteva zadevni poslanec ali tretjina članov pristojnega stalnega odbora. V primeru take zahteve organ pregon ne sme izvesti nobenega dejanja ali ga mora prekiniti.“;
G.	ker je namen imunitete iz Protokola št. 7 o privilegijih in imunitetah Evropske unije zaščititi Parlament in njegove poslance pred sodnimi postopki v zvezi z dejavnostmi, ki jih izvajajo pri opravljanju parlamentarnih dolžnosti in jih ni mogoče ločiti od teh dolžnosti;
H.	ker v skladu s členom 5(2) Poslovnika parlamentarna imuniteta ni osebni privilegij poslanca, temveč je jamstvo neodvisnosti Parlamenta kot celote in njegovih poslancev;
I.	ker v tem primeru Evropski parlament ni našel dokaza o tem, da gre za fumus persecutionis, kar pomeni dejstva, ki kažejo, da bi bil namen sodnega postopka škodovati politični dejavnosti Haralda Vilimskega pri opravljanju funkcije poslanca Evropskega parlamenta in tako neodvisnosti Parlamenta;
J.	ker Parlamenta ni mogoče enačiti s sodiščem in poslanec v zvezi s tem postopkom za odvzem imunitete ne sme biti „obtoženec[footnoteRef:2]“; [2:  	Sodba Sodišča z dne 30. aprila 2019, Briois/Parlament, T-214/18, ECLI:EU:T:2019:266, točka 91.] 

1.	sklene, da se Haraldu Vilimskemu odvzame imuniteta;
2.	naroči svoji predsednici, naj ta sklep in poročilo pristojnega odbora nemudoma posreduje pristojnemu organu Republike Avstrije in Haraldu Vilimskemu. 

